钦定古今图书集成/理学汇编/文学典/第167卷 > 《徐师曾文体明辩》 > 《内典碑铭集林序》元·帝
## 钦定古今图书集成/理学汇编/文学典/第167卷 > 《徐师曾文体明辩》 > 《内典碑铭集林序》元·帝

夫法性空寂，心行处断，感而遂通，随方引接。故鹊园
善诱，马苑弘宣，白林将谢，青树已列，是宣金牒，方寄
银身。自象教东流，化行南国，“吴主至诚，历七霄而光
曜；晋王画像，经五帝而弥新。”次道孝伯，嘉宾元度，斯
数子者，亦一代名人。或修理止于伽蓝，或归心尽于
谈论，铭颂所称，兴公而已。夫披文相质，博约温润，吾
“闻斯语，未见其人。”班固硕学，尚云赞颂相似；陆机钩
深，犹闻碑赋如一。唯伯喈作铭，林宗无愧。德宗能诵，
元常善书。一时之盛，莫得系踵。况般若元渊，真如妙
密，触言成累，系境非真。金石何书，铭颂谁阐？然建塔
纪功，招提立寺。或兴造有由，或誓愿所记，故镌之立
石，传诸不朽。亦有息心应供，是曰桑门。或谓“智囊”，或
称印手。高座擅名，预伊师之席；道林见重，陪飞龙之
座。峨眉庐阜之贤，邺中宛邓之哲，昭哉史册，可得而
详。故碑文之兴，斯焉尚矣。夫世代亟改，论文之理非
一；时事推移，属词之体或异。但繁则伤弱，率则恨省，
存华则失体，从实则无味。或引事虽博，其意犹同；或
新意虽奇，无所倚约；或首尾伦帖，事似牵课。或〈阙〉复
博涉，体制不工，能使艳而不华，质而不野，博而不繁，
省而不率，文而有质，约而能润，事随意转，理逐言深。
所谓菁华无以间也。予幼好雕虫，长而弥笃。游心释
典，寓目词林。顷尝搜聚，有怀著述。譬诸法海，无让波
澜，亦等须弥，同归一色。故不择高卑，唯能是与。倘未
详悉，随而足之，名为《内典碑铭集林》，合三十卷。庶将
来君子或裨观见焉。